夜雨達旦枕上作
作者：周紫芝
朝代：宋

paragraphs: 夜雨不復止，寒聲曉仍酣。
懸知變平陸，天水相溶涵。
今年春雨多，既失麥與蠶。
五種殊未入，此雨寧可堪。
日者諸大將，幕府開潭潭。
連營跨淮楚，仰食江以南。
郡縣脫兵火，百城無二三。
何以供厞屨，坐貽有司慚。
是事姑且置，我窮誰共談。
有茅兩三椽，往往如漏籃。
中夜屢起臥，吾寢安得甘。
晝止方稍稍，暮作還毿毿。
了無山鞠窮，何由禦烟嵐。
有躬不暇閱，憂心顧如惔。
何當煩雨師，驅車反龍驂。
一飽庶可期，寒餓少已諳。
小人無遠慮，口腹空饞貪。